Eveliina Salonen sijoittui komeasti toiseksi frisbeegolfin MM-kilpailuissa Yhdysvalloissa. 19-vuotias Salonen saavutti kautta aikojen ensimmäisen MM-kisojen suomalaismitalin.

Yhdysvaltalainen Paige Pierce juhli naisten avoimen luokan MM-kultaa. Pierce kukisti kultataistelussa Salosen viiden heiton erolla. Piercen voittotulos oli -25, Salosen hopeatulos -20.

Catrina Allen (USA) otti MM-pronssia (tulos -16) ja Henna Blomroos täydensi kelpo suomalaismenestyksen neljännellä sijallaan. Blomroos päätyi kokonaistulokseen -12.

Salonen jakoi vielä ennen päätöspäivää kärkipaikan yhdessä yhdysvaltalaisten Piercen ja Allenin kanssa. Pierce oli vakuuttavan varmassa vireessä ja vei maailmanmestaruuden jo viidennen kerran urallaan.

Hopeataistelussa Allen näytti jo karkaavan Saloselta, mutta suomalainen pelasi nousujohteisesti ja kiri makeasti MM-hopealle.

"En olisi uskonut, että mitaleille olisi saumoja"

Nummelan Frisbeeseuraa edustava Salonen oli hämmentynyt loistavasta menestyksestään.

– En olisi uskonut ennen tätä reissua, että mitaleille olisi mitään saumoja. Hurjasti jännitti lähteä viimeiselle kierrokselle, ja ensimmäiset väylät olivat vähän vaikeita. Mutta siitä tuli sitten ihan ok-kierros, Salonen kertoi Yle Urheilulle.

– Catrina (Allen) otti lopussa kaksi bogeyta putkeen, ja pystyin heittämään viimeisen väylän hiukan rennommin, Salonen kertasi.

Salonen voitti aiemmin tänä vuonna ensimmäisenä suomalaisena Yhdysvaltain ammattilaiskiertueen osakilpailun.

– Olen onnistunut erinomaisesti täällä Yhdysvalloissa järjestetyissä kilpailuissa. Mutta Suomen kilpailuissa on taas tuntunut siltä, ettei ole oikein lähtenyt eikä voittoja ole tullut, Salonen vertaili.

– Varmasti ainakin puttipeliä pitää saada vielä paremmaksi. Annan siinä tosi paljon tasoitusta vastustajille, Salonen sanoi.

Miesten sarjan paras suomalainen Väinö Mäkelä ylsi jaetulle 20. sijalle. Seppo Pajun kisat päättyivät jaetulle 31. sijalle. Yhdysvaltalaiset rohmusivat kaikki mitalit Paul McBethin juhliessa MM-kultaa.

Päivitetty kello 00.15: Eveliina Salosen kommentit täydennetty.

Päivitetty kello 16.05: Suomen miesten sijoituksia.

Lue lisää:

Eveliina Salonen kisaa kärkitriossa historiallisesta frisbeegolfin MM-kullasta – "Tästä tulee puttikilpailu"

Frisbeegolfin Euroopan mestari toivoo lisää major-kisoja Eurooppaan – "Kyllä tämä on suuri asia minulle, että kotimaassa saa pelata"

Nyt tehtiin frisbeegolfin historiaa: Eveliina Salonen voitti ammattilaiskiertueen osakilpailun Yhdysvalloissa